
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, DE      DISCIPLINĂ ŞI   IMUNITĂŢI
	
	                Bucureşti, 14.02.2013
                PLx 6/2013


Raport
asupra proiectului de Lege pentru aprobarea Ordonanţei de urgenţă a Guvernului nr.76/2012 privind aderarea Oficiului Naţional al Registrului Comerţului la Forumul European al Registrelor Comerţului, stabilirea unor măsuri privind derularea fondurilor financiare pentru desfăşurarea conferinţelor anuale ale Forumului European al Registrelor Comerţului organizate de România precum şi pentru completarea Ordonanţei Guvernului nr.41/1994 privind autorizarea plăţii cotizaţiilor la organizaţiile internaţionale interguvernamentale la care România este parte

            În conformitate cu prevederile art. 95 şi 115 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.76/2012 privind aderarea Oficiului Naţional al Registrului Comerţului la Forumul European al Registrelor Comerţului, stabilirea unor măsuri privind derularea fondurilor financiare pentru desfăşurarea conferinţelor anuale ale Forumului European al Registrelor Comerţului organizate de România precum şi pentru completarea Ordonanţei Guvernului nr.41/1994 privind autorizarea plăţii cotizaţiilor la organizaţiile internaţionale interguvernamentale la care România este parte, transmis cu adresa nr. PLx 6/2013 din 5 februarie 2013 şi înregistrat cu nr. 31/119 din 6 februarie 2013.
         Conform dispoziţiilor art. 75 din Constituţia României, republicată, şi ale art. 92 alin. (8) pct.1 din Regulamentul Camerei Deputaţilor, republicat, Camera Deputaţilor este primă Cameră sesizată.
         Consiliul Legislativ a avizat favorabil proiectul de lege, prin avizul nr.962 din 22 noiembrie 2012.

         Proiectul de lege are ca obiect de reglementare aprobarea Ordonanţei de urgenţă a Guvernului nr.76/2012 care instituie cadrul normativ necesar aderarii Oficiului Naţional al Registrului Comerţului la Forumul European al Registrelor Comerţului, stabilirea unor măsuri privind derularea fondurilor financiare pentru desfăşurarea conferinţelor anuale ale Forumului European al Registrelor Comerţului organizate în România, precum şi completarea Ordonanţei Guvernului nr.41/1994 privind autorizarea plăţii cotizaţiilor la organizaţiile internaţionale interguvernamentale la care România este parte.
       În conformitate cu prevederilor art. 61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din 12 februarie 2013.

        La lucrările Comisiei au participat, în calitate de invitaţi, din partea Ministerului Justiţei, domnul Florin Moţiu, secretar de stat şi doamna Elena Popescu - Stoica, consilier juridic.

       Din numărul total de 27 membri ai Comisiei juridice, de disciplină şi imunităţi au participat la dezbateri 22 deputaţi.

       În urma examinării iniţiativei legislative şi a opiniilor exprimate de către membrii Comisiei şi de către invitaţi, s-a hotărât, cu unanimitate de voturi, adoptarea proiectului de Lege pentru aprobarea Ordonanţei de urgenţă a Guvernului nr.76/2012 privind aderarea Oficiului Naţional al Registrului Comerţului la Forumul European al Registrelor Comerţului, stabilirea unor măsuri privind derularea fondurilor financiare pentru desfăşurarea conferinţelor anuale ale Forumului European al Registrelor Comerţului organizate de România precum şi pentru completarea Ordonanţei Guvernului nr.41/1994 privind autorizarea plăţii cotizaţiilor la organizaţiile internaţionale interguvernamentale la care România este parte, în forma propusă de către iniţiator.
        În raport cu obiectul şi conţinutul său, proiectul de lege face parte din categoria legilor ordinare. 
                         PREŞEDINTE,                                                SECRETAR,                                           
                   Bogdan Liviu CIUCĂ                                    Theodor NICOLESCU
Consilier parlamentar, Ciprian BUCUR
